Diari Oficial de la Generalitat Valenciana


Sumari del DOGV 7781, del 13-05-2016 (2016/3387)

RESOLUCIÓ de 10 de maig de 2016, de la Direcció General de Centres i Personal Docent, per la qual es convoca procediment d'adjudicació de llocs de treball en comissió de serveis per a funcionaris del cos de mestres, durant el curs 2016/2017, en centres públics docents no universitaris dependents de la Generalitat i per a mestres en centres públics de formació de persones adultes dependents de la Generalitat.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7781

Data del DOGV
:   13-05-2016

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2016/3387


Data del document
:   10-05-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * concurs administratiu

RESOLUCIÓ de 10 de maig de 2016, de la Direcció General de Centres i Personal Docent, per la qual es convoca procediment d'adjudicació de llocs de treball en comissió de serveis per a funcionaris del cos de mestres, durant el curs 2016/2017, en centres públics docents no universitaris dependents de la Generalitat i per a mestres en centres públics de formació de persones adultes dependents de la Generalitat. [2016/3387]  
  
La Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la millora de la qualitat educativa, estableix en la disposició addicional sisena la facultat de les comunitats autònomes per a ordenar la seua funció pública docent, en el marc de les seues competències respectives, respectant en tot cas, les normes bàsiques hi contingudes, així com les bases del règim estatutari dels funcionaris públics docents constituïdes per les disposicions contingudes en la Llei 30/1984, de 2 d'agost, de Mesures per a la Reforma de la Funció Pública, modificada pel Reial Decret Legislatiu 5/2015, de 30 d'octubre, pel qual s'aprova el Text Refós de la Llei de l'Estatut Bàsic de l'Empleat Públic.  
  
En l'article 64 del Reial Decret 364/1995, de 10 de març, pel qual s'aprova el Reglament general d'ingrés del personal al servei de l'Administració General de l'Estat i de provisió de llocs de treball i promoció professional dels funcionaris civils de l'Administració General de l'Estat figuren els casos en què podran acordar-se comissions de servei, així com el règim econòmic dels funcionaris en comissió de serveis, i la comissió de serveis es configura com una forma extraordinària d'exercici de llocs de treball.  
  
En l'àmbit de la nostra comunitat autònoma hi ha tal previsió en l'article 104 de la Llei 10/2010, de 9 de juliol, d'ordenació i gestió de la Funció Pública Valenciana, que estableix que la comissió de serveis és una forma temporal de provisió de llocs de treball que és procedent quant aquests queden deserts en les convocatòries corresponents, es troben pendents de la seua provisió definitiva, o estiguen subjectes a reserva per imperatiu legal.  
La present convocatòria de comissions de serveis pretén donar resposta a situacions especials del professorat, pròpies o de familiars, relacionades amb la salut o d'índole social, totes aquestes especialment greus que difícilment tindrien solució a través del procediment general de provisió de llocs que constitueix el concurs anual, i facilitar si és el cas la conciliació de la vida personal, familiar i laboral.  
  
Un segon objectiu d'aquesta convocatòria és respondre, també amb caràcter temporal a aquelles situacions que per raons docents aconsellen l'assignació d'una altra destinació temporal, per haver sigut seleccionat el personal per a realitzar les funcions de direcció en un centre docent diferent del que té la seua destinació definitiva.  
Finalment, és objectiu també donar solució a una sèrie de situacions excepcionals, com són les comissions de serveis quan s'exercisquen càrrecs electes no retribuïts.  
En virtut del que exposa i fent ús de les atribucions conferides per l'article 10 del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport (DOCV 7620, 22.09.2015), aquesta Direcció General de Centres i Personal Docent ha resolt regular la present convocatòria, d'acord amb les bases següents:  
  
  
Primera. Objecte  
És objecte d'aquesta resolució establir el procediment per a la concessió de comissions de serveis a funcionaris de carrera del cos de mestres amb destinació definitiva, en llocs de treball existents en els centres docents públics no universitaris, dependents de la Conselleria d'Educació, Investigació, Cultura i Esport durant el curs escolar 2016/2017.  
  
Segona. Participants  
1. Poden participar de forma voluntària en aquest procediment d'adjudicació de llocs, en règim de comissió de serveis, els funcionaris de carrera del cos de mestres en què concórreguen les causes establides en la base tercera, i que es troben en algun dels supòsits següents:  
  
a) Funcionaris/funcionàries de carrera dependents de la Generalitat que es troben en situació de servei actiu o d'excedència per atenció de familiars, i que ocupen o tinguen reservat llocs de treball amb caràcter definitiu, o els tinguen adjudicats amb efectes d'1 de setembre de 2016. El/la funcionari/ària excedent haurà d'acreditar, per mitjà de la seua sol·licitud de reingrés davant de la direcció territorial corresponent, que posa fi a la situació d'excedència, amb data d'efecte anterior o igual a 1 de setembre de 2016.  
b) Funcionaris/funcionàries en pràctiques dependents de la Generalitat que a data 1 de setembre de 2016 siguen funcionaris/funcionàries de carrera i tinguen destinació definitiva.  
c) Funcionaris/funcionàries de carrera en situació de servei actiu o d'excedència per atenció de familiars, dependents d'altres administracions educatives que ocupen o tinguen reservat llocs de treball amb caràcter definitiu o els tinguen adjudicats amb data d'efectes 1 de setembre de 2016.  
El personal dependent d'altres administracions educatives que en el període de presentació de sol·licituds no puga acreditar que ocupa lloc de treball amb caràcter definitiu, només podrà participar si se li adjudica destinació, amb efectes 1 de setembre de 2016, en virtut de procediment de provisió de llocs convocat per la seua administració educativa d'origen, la qual cosa haurà d'acreditar davant de la Direcció General de Centres i Personal Docent, abans de l'1 de juliol de 2016, per mitjà de certificat emés per l'òrgan competent de la seua administració, que s'hi indique que el funcionari té destinació definitiva i data d'efectes d'aquesta.  
Així mateix, aquest personal, si està en situació d'excedència haurà d'acreditar, davant de la Direcció General de Centres i Personal Docent, i abans de l'1 de juliol de 2016, que posa fi a la seua situació d'excedència amb data d'efecte anterior o igual a 1 de setembre de 2016, i aportar còpia de la seua sol·licitud de reingrés presentada en l'administració educativa d'origen.  
2. El personal funcionari que participe en aquesta convocatòria ha de tindre la seua destinació definitiva en una localitat que estiga a més de 40 quilòmetres de distància de la localitat de la seua residència habitual, en la qual estiga empadronat, o centre sol·licitat. A aquests efectes, junt amb la sol·licitud de participació haurà d'aportar-se certificat d'empadronament emés l'any 2016. Excepcionalment, i a fi de poder atendre les circumstàncies mèdiques que puga presentar el personal, no es tindrà en compte la distància de 40 quilòmetres, entre el seu domicili habitual i el centre de destinació sol·licitat per als docents amb malaltia greu i per a les famílies monoparentals, amb fills que patisquen malaltia greu.  
3. Les persones participants en aquesta convocatòria podran optar per les especialitats que estimen oportunes d'entre aquelles en què es troben habilitats per als centres que figuren en l'annex VI de la present resolució. La correspondència de les dites habilitacions amb els llocs que es convoquen es troba regulada en el Reial Decret 1594/2011, de 4 de novembre, (BOE 270, 09.11.2011), pel qual s'estableixen les especialitats docents del cos de mestres que exercisquen les seues funcions en les etapes d'Educació Infantil i d'Educació Primària regulades en la Llei Orgànica 2/2006, de 3 de maig, d'Educació.  
  
4. Les persones participants, per a poder sol·licitar llocs en el cicle dels centres de formació de persones adultes, hauran d'estar habilitats en l'especialitat de Primària per a poder impartir els camps de coneixement o àmbits d'experiència en què s'organitzen els ensenyaments corresponents.  
Així mateix, i de conformitat amb el que estableix la disposició transitòria primera del Reial Decret 1594/2011, de 4 de novembre, abans ressenyat, aquells mestres que amb anterioritat a l'entrada en vigor de la Llei Orgànica 2/2006, de 3 de maig, d'Educació, estiguen ocupant plaça definitiva en un centre de formació de persones adultes, en el nivell equivalent a 1r i 2n d'Educació Secundària Obligatòria podrà demanar comissió de serveis a llocs d'aquest mateix nivell.  
5. Les persones participants podran sol·licitar llocs de les especialitats de Pedagogia Terapèutica i d'Audició i Llenguatge en IES.  
6. També podran sol·licitar llocs del primer cicle d'Educació Secundària Obligatòria de matèries curriculars, aquells funcionaris del cos de mestres que, en virtut de la disposició transitòria quarta de la LOGSE ja es troben impartint alguna de les matèries curriculars del primer cicle de l'ESO amb caràcter definitiu.  
7. Les persones participants hauran d'estar en possessió del Certificat de Capacitació o del Diploma de Mestre de Valencià, excepte en el cas que la persona participant estiga habilitat en Filologia: Valencià.  
  
Tercera. Motius de la sol·licitud i la seua acreditació  
Per a l'obtenció de la destinació en comissió de serveis, la comissió avaluadora valorarà la concurrència en les persones sol·licitants de les circumstàncies medicosocials següents, per l'ordre de prioritat següent i tenint en compte el barem que s'arreplega en l'annex V de la present resolució:  
1. Violència sobre la dona, que s'acreditarà amb l'ordre de protecció a favor de la víctima i, de manera excepcional, en tant es dicte la necessària ordre de protecció, amb l'informe del Ministeri Fiscal que indique l'existència d'indicis que l'empleada pública és víctima de violència sobre la dona.  
2. Per raons d'exercici del càrrec de director de centres docents públics.  
3. Informe d'aptitud medicolaboral per al lloc de treball, expedit pel Servei de Prevenció de Riscos Laborals del personal propi de la Generalitat Valenciana, en el qual es prescriga el canvi a un altre lloc docent, per l'existència de risc laboral causat per les condicions del treball docent, que estableix la Llei 31/1995, de Prevenció de Riscos Laborals. A aquests efectes, la distància entre el lloc elegit pel personal docent per a residir i el centre on tinga la seua destinació definitiva el citat personal no pot considerar-se part de les condicions de treball. Aquest informe s'incorporarà d'ofici per l'Administració a l'expedient  
  
4. Malaltia greu del funcionari sol·licitant que no exigisca la declaració d'incapacitat permanent quan, d'acord amb el criteri de la unitat mèdica de la direcció territorial d'Educació, Investigació, Cultura i Esport corresponent, la comissió de serveis puga suposar millora i/o reduir la probabilitat de llicència per malaltia. La malaltia greu haurà de ser una de les previstes en el Reial Decret 1148/2011, de 29 de gener, per a l'aplicació i el desenvolupament, en el Sistema de la Seguretat Social, de la prestació econòmica per atenció de menors afectats per càncer o una altra malaltia greu (BOE 182, 30.07.2011). Així mateix, es tindrà en compte qualsevol altra malaltia la gravetat de la qual siga semblant a les previstes en aquest reial decret, i prestar especial interés a les malalties rares. Perquè siga examinada per la unitat mèdica corresponent, la persona sol·licitant haurà d'omplir el document que figura en aquesta resolució com a annex II, a què adjuntarà, degudament omplit, un informe mèdic segons model que figura com a annex III.  
  
5. Per raons d'exercici d'un càrrec electiu en les corporacions locals. El personal docent funcionari de carrera que ostente la condició de membre electe de les corporacions locals i no tinga dedicació exclusiva, podrà sol·licitar comissió de serveis a centres del municipi a l'entitat local de què pertanga o a algun dels municipis pròxims. Haurà d'adjuntar certificat expedit per la secretaria de la corporació local corresponent on es faça constar la dita circumstància.  
  
6. Malaltia greu del cònjuge o familiars en 1r grau. En cas de malaltia greu del cònjuge o familiars convivents en primer grau de consanguinitat o afinitat i no hi haja possibilitat d'una atenció o tractament correcte en la localitat o província de la seua destinació. A aquests efectes, la malaltia haurà de ser una de les previstes en el Reial Decret 1148/2011, de 29 de gener, per a l'aplicació i el desplegament, en el Sistema de la Seguretat Social, de la prestació econòmica per atenció de menors afectats per càncer o una altra malaltia greu (BOE 182, 30.07.2011). Així mateix, es tindrà en compte qualsevol altra malaltia la gravetat de la qual siga semblant a les previstes en aquest reial decret, i s'haurà de prestar especial interés a les malalties rares. Haurà d'adjuntar la documentació justificativa següent:  
a) Informes mèdics actualitzats expedits en els tres mesos anteriors al termini de presentació de la sol·licitud, que acrediten la malaltia al·legada.  
b) Fotocòpia del llibre de família o documentació oportuna que acredite el grau de parentiu.  
c) Si és procedent, grau de minusvalidesa de la persona malalta.  
Així mateix, en els supòsits de malaltia de familiars, diferents del cònjuge o fills, haurà d'aportar-se una declaració responsable relativa a la necessitat d'atenció del familiar conforme s'assenyala en l'annex IV, el certificat d'empadronament del mencionat familiar en el domicili de la persona sol·licitant i, si hi ha més familiars que pogueren atendre el malalt, s'hi adjuntaran els documents que acrediten la impossibilitat de la seua atenció (certificat d'empadronament, certificat d'empresa, entre altres).  
7. Per ser família educadora de la Comunitat Valenciana i tindre en acolliment algun menor tutelat de la Generalitat menor de 12 anys. Haurà d'acreditar-se per mitjà de certificat emés pel servei territorial de la Generalitat competent en matèria de protecció de menors.  
8. Conciliació de la vida laboral i familiar, per a l'atenció de fills menors de 12 anys. Haurà d'aportar-se, junt amb la sol·licitud i el certificat d'empadronament, fotocòpia del llibre de família.  
Es té en compte, als efectes del barem, ser família nombrosa, família monoparental així com el nombre de fills i les seues edats.  
  
Als efectes de calcular l'edat dels fills, aquesta es computarà a data 1 gener 2016.  
  
Quarta. Model, lloc de presentació i forma de participació  
1. El personal funcionari de carrera al servei de la Generalitat de la Comunitat Valenciana i el personal funcionari de carrera al servei d'altres administracions, que complisca els requisits establits en aquesta convocatòria, i hi desitge participar, haurà d'omplir i presentar, en el termini assenyalat en la base cinquena, punt 1, la sol·licitud, segons el model que figura com a annex I. La sol·licitud anirà acompanyada del certificat d'empadronament, així com de la documentació acreditativa de les causes al·legades i del coneixement de valencià.  
2. El personal funcionari de carrera en situació de servei actiu i excedent per atenció de familiars, dependent d'altres administracions educatives que complisca els requisits de la convocatòria (ocupe lloc de treball amb caràcter definitiu o el tinga adjudicat amb efectes d'1.09.2016), haurà d'anunciar la seua participació en el procediment per mitjà d'instància específica a l'efecte que figura com a annex VII que una vegada omplida es presentarà, en el termini assenyalat en la base cinquena, punt dos, preferentment en els registres de la Conselleria d'Educació, Investigació, Cultura i Esport i en les seues direccions territorials, sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Al dit anunci hauran d'acompanyar la documentació acreditativa del coneixement exigit de valencià, així com certificat expedit per l'òrgan competent de l'Administració de què depén el centre en què tinga la seua destinació, amb indicació expressa de les dades següents:  
  
- Nom, cognoms i DNI  
- Cos a què pertany  
- L'especialitat o especialitats de què és titular i té reconegudes  
- Situació administrativa actual  
- Destinació definitiva o, si hi manca, documentació acreditativa de la seua participació en procediment de provisió pendent de resolució, i la seua participació queda condicionada a l'obtenció de destinació definitiva, amb efectes d'1 de setembre de 2016, que haurà d'acreditar-se abans de l'1 de juliol de 2016 davant de la Direcció General de Centres i Personal Docent.  
  
L'esmentat personal funcionari haurà d'assenyalar en la seua instància, necessàriament, la comunitat autònoma de què depén.  
3. Si la sol·licitud no reuneix els requisits establits o no està acompanyada de la documentació exigida en la present base, es requerirà, a través del correu electrònic, la persona sol·licitant perquè, en un termini de 10 dies, esmene la falta o acompanye els documents preceptius, amb indicació que, si així no ho fa, es considerarà que ha desistit de la seua petició.  
Si la persona sol·licitant no reuneix els requisits establits, serà exclòs del procediment.  
  
Cinquena. Terminis de presentació de sol·licituds i documentació  
1. El personal funcionari de carrera al servei de la Generalitat de la Comunitat Valenciana, així com el personal funcionari de carrera al servei d'altres administracions, haurà de presentar les sol·licituds de participació en aquest procediment, junt amb la documentació exigida en les bases tercera i huitena, en el termini de 10 dies hàbils comptats a partir del següent al de la publicació de la present resolució en el DOCV.  
Conclòs el termini de presentació de sol·licituds, no serà tinguda en compte cap sol·licitud ni modificació d'aquesta, ni documentació referida a les causes al·legades.  
2. L'anunci de participació en el procediment de provisió de llocs de treball, per mitjà de comissió de serveis, per al personal funcionari de carrera en situació de servei actiu, o d'excedència per atenció de familiars, dependent d'altres administracions educatives, haurà de presentar-se en el termini de 5 dies hàbils comptats a partir del següent al de la publicació de la present resolució en el DOCV.  
3. Durant el mes de juny de 2016 s'obrirà un termini de 5 dies naturals del 13 al 17 de juny perquè aquelles persones participants que hagueren presentat en termini la seua sol·licitud de participació puguen sol·licitar, per via telemàtica, les peticions concretes a centre o localitat a través de la pàgina web de la Conselleria d'Educació, Investigació, Cultura i Esport http://www.ceice.gva.es.  
  
Sisena. Sol·licitud telemàtica  
1. A fi de facilitar a les persones participants l'ompliment telemàtic de les peticions, aquestes disposaran, dins de l'horari d'atenció al públic, dels recursos materials i humans necessaris en els centres de Formació, Innovació i Recursos Educatius (CEFIRE).  
  
2. Als efectes d'obtenció d'un lloc, les persones participants consignaran els codis de centres o localitats i tipus de places que sol·liciten per ordre de preferència i que figuren en l'annex VI de la present resolució.  
  
El nombre de peticions que cada participant podrà sol·licitar no podrà excedir de 300.  
Les peticions poden fer-se a un centre concret o localitat, i ambdós modalitats són compatibles. En aquest últim cas, s'adjudicarà el primer centre de la localitat amb lloc susceptible de ser cobert en comissió de serveis durant el curs 2016/2017 en el mateix ordre en què apareixen en l'annex. Si es demana més d'un lloc especialitat d'un mateix centre o localitat és necessari repetir el centre o localitat tantes vegades com a llocs sol·licitats.  
No obstant això, a fi de simplificar i facilitar als participants la realització de les seues peticions, les persones interessades que desitgen sol·licitar tots els centres corresponents a una localitat podran, en compte de realitzar la petició consignant els codis de tots i cada un dels centres per ordre de preferència, anotar únicament els codis corresponents a la localitat i lloc especialitat, i s'entendrà, en aquest cas, que sol·liciten tots els centres de la localitat de què es tracte en el mateix ordre de preferència amb què apareixen publicats en l'annex corresponent de la convocatòria i sempre referits als centres que apareixen en aqueix annex.  
  
Si respecte a tots els centres d'una localitat vol sol·licitar-se algun o alguns d'aquests prioritàriament, aquests centres podran consignar-se com a peticions individualitzades per ordre de preferència i a continuació consignar el codi corresponent a la localitat i lloc especialitat, i es consideraran incorporats a les seues peticions la resta de centres en el mateix ordre en què apareixen publicats en l'annex corresponent de la convocatòria i sempre referits als centres que apareixen en aqueix annex.  
Si els llocs que se sol·liciten tenen caràcter d'itinerant haurà de fer-se constar aquesta circumstància en la casella corresponent.  
3. En el cas que es presente en el termini i la forma més d'una sol·licitud telemàtica de peticions, només es tindrà en compte l'última presentada.  
4. Per tal que les persones participants en aquestes convocatòries puguen realitzar les seues peticions, s'hi adjunta annex VI a la present resolució amb una llista de les localitats i els centres compresos en l'àmbit de gestió de la Conselleria d'Educació, Investigació, Cultura i Esport.  
  
  
Setena. Documentació acreditativa de les causes al·legades  
1. Les persones sol·licitants hauran de presentar la documentació acreditativa de les causes al·legades en el mateix termini assenyalat en la base cinquena, punt 1, en el sobre que podran retirar en les direccions territorials i en les oficines PROP, on hauran d'indicar les seues dades personals i el cos docent a què pertany.  
2. De conformitat amb el que disposa la base segona, punt 1, apartat c, el personal dependent d'altres administracions educatives que no haja acreditat la possessió de destinació definitiva en el termini establit per a l'anunci de la seua sol·licitud, per estar pendent de la resolució d'un procediment de provisió convocat per la seua administració d'origen, haurà d'acreditar, abans de l'1 de juliol de 2016, davant de la Direcció General de Centres i Personal Docent que ha obtingut destinació definitiva. Si no s'acredita el dit requisit abans de l'1 de juliol de 2016 la sol·licitud serà exclosa del procediment. Per a acreditar aquest requisit la persona interessada haurà de presentar el certificat corresponent expedit per la seua administració.  
3. Les persones sol·licitants que es troben en situació d'excedència per atenció de familiars hauran de presentar còpia de la sol·licitud de reingrés, assenyalada en la base segona, punt 1.  
4. La sol·licitud, junt amb el sobre que continga la documentació justificativa de les causes al·legades i la resta de documentació requerida en la present convocatòria, es dirigirà a la Direcció Territorial d'Educació, Investigació, Cultura i Esport de la província on tinga destinació definitiva el personal funcionari docent o en qualsevol de les direccions territorials de l'Administració educativa valenciana, en el cas de personal funcionari de carrera dependent d'altres administracions educatives, les adreces del qual són les següents:  
- Direcció Territorial d'Educació, Investigació, Cultura i Esport d'Alacant  
C/ Carratalá, 47  
3007 Alacant  
- Direcció Territorial d'Educació, Investigació, Cultura i Esport de Castelló  
Avinguda del Mar, 23  
12768 Castelló de la Plana  
- Direcció Territorial d'Educació, Investigació, Cultura i Esport de València  
C/ Gregori Gea, 14  
46869 València  
Així mateix, les persones participants podran presentar la sol·licitud i la documentació corresponent en qualsevol de les altres dependències a què es refereix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'opte per presentar una sol·licitud en una oficina de correus, es farà en sobre obert, perquè la sol·licitud siga datada i segellada, pel personal funcionari de correus abans de ser certificada, si no és així, no podrà considerar-se com a presentada en aqueixa data.  
  
Huitena. Acreditació del coneixement del valencià  
En el cas que no conste en el Registre de Personal Docent de la Conselleria d'Educació, Investigació, Cultura i Esport l'acreditació del coneixement del valencià, d'acord amb allò que s'ha exigit en el punt 7 de la base 2, el personal funcionari haurà d'acreditar estar en possessió del Certificat de Capacitació o del Diploma de Mestre de Valencià (que no serà necessari quan la persona participant estiga habilitada en Filologia: Valencià). La dita documentació haurà de presentar-se amb la resta de documentació i en el mateix termini assenyalat en la base cinquena, punt 1.  
  
Novena. Comissió avaluadora i comissió tècnica  
Per a l'avaluació de les causes al·legades i la documentació aportada per les persones participants, la Direcció General de Centres i Personal Docent designarà una o diverses comissions de valoració segons el nombre de participants.  
Aquestes comissions de valoració, que seran nomenades pel director general de Centres i Personal Docent, estaran integrades per un president o una presidenta i per quatre vocals funcionaris i funcionàries de carrera en actiu dels cossos docents, i actuarà com a secretari o secretària el vocal o la vocal de menor edat.  
La composició d'aquestes comissions es publicarà en la pàgina web de la Conselleria d'Educació, Investigació, Cultura i Esport: http://www.ceice.gva.es i els seus membres estaran subjectes a les causes d'abstenció i/o recusació establides en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.  
D'altra banda, i a fi de resoldre els possibles dubtes i fixar els criteris per a la valoració per part de les comissions de valoració, es constituirà una comissió tècnica, la qual estarà formada pels membres següents:  
a) La subdirectora general de Personal Docent, que actuarà com a presidenta.  
b) El cap del Servei de Gestió i Règim Jurídic.  
c) Un inspector o inspectora d'Educació designat per la Inspecció General d'Educació.  
d) Un metge o una metgessa de les unitats mèdiques de Personal Docent no Universitari designat per la Direcció General de Centres i Personal Docent.  
e) Un tècnic o una tècnica, designat per la Direcció General de Centres i Personal Docent, relacionat amb la gestió de les comissions de serveis, que actuarà com a secretari/ària amb veu i vot.  
A les reunions d'aquesta comissió tècnica podrà assistir una persona representant de cada un dels sindicats presents en la Mesa Sectorial d'Educació, amb veu però sense vot.  
Per cada persona membre de la comissió es nomenarà una altra suplent.  
  
Deu. Inalterabilitat de la sol·licitud, irrenunciabilitat i revocació  
1. Finalitzat el termini de presentació de sol·licituds telemàtiques, per cap concepte s'alterarà aquesta, ni encara que es tracte de l'ordre de prelació dels centres sol·licitats.  
2. Qualsevol dada omesa o consignada erròniament per la persona interessada no podrà ser invocada per aquest als efectes de futures reclamacions, ni considerar per tal motiu lesionats els seus interessos i drets.  
3. S'entendrà que la persona interessada desisteix de la seua participació en la convocatòria quan no formule cap sol·licitud telemàtica en el termini previst en la base cinquena, punt 3.  
4. Una vegada transcorregut el termini de sol·licitud telemàtica, previst en la base cinquena, punt 3, no serà possible desistir de les sol·licituds efectuades.  
5. Les destinacions adjudicades seran irrenunciables excepte força major, degudament acreditada i acceptada pels òrgans competents.  
6. La falsedat o inexactitud de les dades al·legades en la sol·licitud o en la documentació aportada suposarà l'anul·lació o revocació de la comissió de serveis concedida, sense perjuí de les responsabilitats que, si és el cas, pogueren exigir-se.  
  
Onze. Data de compliment de les condicions exigides  
Totes les condicions i els requisits que s'exigixen en aquesta convocatòria han de considerar-se complits o reconeguts en la data d'acabament del termini de presentació de sol·licituds establit en la base cinquena, punt 1, excepte quan es tinga destinació definitiva, per a aquest cas la data de referència és l'1 de setembre de 2016.  
  
Dotze. Llistats d'adjudicació de destinacions  
1. La Direcció General de Centres i Personal Docent de la Conselleria d'Educació, Investigació, Cultura i Esport, publicarà la llista provisional d'adjudicació de destinacions en comissió de serveis en la pàgina web de la Conselleria d'Educació, Investigació, Cultura i Esport htpp://www.ceice.gva.es.  
2. Les persones sol·licitants disposaran d'un termini de dos dies naturals, comptats a partir del següent al de la publicació de l'esmentada llista, per a presentar reclamacions telemàtiques a través de la pàgina web de la Conselleria d'Educació, Investigació, Cultura i Esport (via de reclamació al llistat provisional d'adjudicacions en aquest procediment de provisió), sense que puguen presentar-se documents addicionals als que van acompanyar la seua sol·licitud.  
3. Transcorregut el dit termini i una vegada examinades les reclamacions presentades, es publicarà la resolució definitiva d'adjudicació de destinacions en comissió de serveis en la pàgina web de la Conselleria d'Educació, Investigació, Cultura i Esport htpp://www.ceice.gva.es.  
4. La concessió de la comissió de serveis sol·licitada, que és una facultat discrecional de l'Administració, estarà supeditada, a l'existència de vacant determinada o necessitat específica de conformitat amb la planificació educativa, que el lloc estiga previst en les plantilles orgàniques i estiga consignat pressupostàriament en el moment de la resolució de la present convocatòria, que la persona interessada estiga habilitada o posseïsca l'especialitat corresponent, a la valoració de les circumstàncies al·legades i degudament acreditades i a l'existència d'altres persones sol·licitants amb major dret.  
En les actuacions i els procediments relacionats amb aquesta convocatòria es protegirà la intimitat de les persones, en especial les seues dades personals, les dels seus familiars i les de qualsevol persona que estiga sota la seu guarda i custòdia.  
  
Tretze. Anul·lació  
Podrà ser anul·lada la comissió de serveis i, en conseqüència, el nomenament efectuat, quan no s'ajuste a les bases de la convocatòria.  
  
Catorze. Comissió de serveis a funcionaris d'altres administracions educatives  
La concessió de comissió de serveis al personal funcionari de carrera docents d'altres administracions educatives estarà condicionada a l'autorització prèvia de la seua Administració d'origen, que serà demanada d'ofici per la Direcció General de Centres i Personal Docent.  
Així mateix, podrà estar limitada la concessió de comissió de serveis a personal funcionari d'altres comunitats per la inexistència de vacants suficients per a funcionaris d'aquesta comunitat en situació d'expectativa de destinació o en pràctiques.  
  
Quinze. Concurrència de llocs  
En el cas que un mateix funcionari o funcionària haja presentat sol·licitud de participació en aquesta convocatòria i sol·licitud per al concurs de mèrits per a la selecció i el nomenament, per mitjà de comissió de serveis, en llocs amb especials requisits, convocat per resolució d'aquesta mateixa Direcció General de Centres i Personal Docent, i haja sigut seleccionat en ambdós, es concedirà la comissió de serveis en el lloc que requereix especials requisits, llevat que hi haja informe de l'Invassat que aconselle el contrari.  
  
Setze. Retirada de documents  
1. Passats dos mesos des de la publicació de la resolució amb les llistes definitives, s'obrirà un termini de 30 dies perquè les persones participants puguen retirar la documentació original que estarà depositada en el Servei de Gestió i Règim Jurídic de Personal Docent de la Subdirecció General de Personal Docent.  
2. La documentació no retirada es conservarà, almenys, durant quatre mesos després de la publicació de la resolució definitiva. En els supòsits de revisió, es conservaran fins que haja transcorregut el termini fixat en la resolució o es resolga el procediment contenciós administratiu.  
  
DISPOSICIÓ FINAL  
  
Aquesta resolució produirà efectes l'endemà de la seua publicació en el Diari Oficial de la Comunitat Valenciana.  
  
De conformitat amb el que estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, el present acte, que posa fi a la via administrativa, podrà ser recorregut potestativament en reposició o bé cabrà plantejar directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del director general de Centres i Personal Docent d'aquesta conselleria en el termini d'un mes, a comptar de l'endemà de la seua publicació.  
b) El recurs contenciós administratiu s'ha de plantejar davant del Jutjat Contenciós Administratiu de València, en el termini de dos mesos des de l'endemà de la publicació.  
  
València, 10 de maig de 2016.- El director general de Centres i Personal Docent: José Joaquín Carrión Candel.